Period: Old Babylonian
Genre: Royal Inscription
Transliteration:
<SURFACE>
{d}nin-si₄-an-na
dingir an sikil-ta ŋišgal-bi im-zalag
{geš}ŋešnu-bi pa e₃
an-ta-ŋal₂ unu₇ gal-e si-a
ka ba-a-ni še-ga
nir-ŋal₂ ukkin-ta he₂-am₃-bi dugud-da
igi-še₃ du dingir gal-e-ne
mes sag me galam-ma šu du₇
umuš galga šu zid an-na gar
di-ku₅ na-de₅ mah
nig₂-zi nig₂-lul-la šid-šid
dingir arhuš su₃ lu₂ ni₂ te-ga₂-na
{d}lamma silim-ma ki ti bar ku₃
u₄ nam-til₃-la mah-a
bi₂-ib₂-gar-re-a
lugal-mu-ur₂
{d}ri-im{d}sin
nita kala-ga
nindaba-bi mah-a
eš₃-e nibru{ki}še₃
me geš-hur šu du₇ eridu{ki}ga
u₂-a zid uri₅{ki}ma
e₂-babbar-da ni₂ te-ga₂
lugal larsa{ki}ma
unu{ki} i₃-si-in{ki}
lugal ki-en-gi ki-uri me-en
u₄ {d}nin-si₄-an-na
gu₂ erim₂-ŋal₂-la-mu
šu-mu-še₃ bi₂-in-si-a
nam-bi-še₃
{d}nin-si₄-an-na lugal-mu-ur₂
nam-ga-me-eš₃ ak-da-mu-de₃
e₂-eš-bar-zid-da
nam-dingir-bi-še₃ tum₂-ma
ki-tuš ša₃ du₁₀-ga-na
ki sikil-la hu-mu-du₃
geš-ka₂-na
he₂-du₇ e₂-e-ke₄
u₄ su₃-ra₂-še₃
mu-mu he₂-em-mi-sar

Cuneiform:
<SURFACE>
𒀭𒎏𒋜𒀭𒈾
𒀭𒀭𒂖𒋫𒍇𒁉𒅎𒌓
𒄑𒉢𒁉𒉺𒌓𒁺
𒀭𒋫𒅅𒋽𒀕𒃲𒂊𒋛𒀀
𒅗𒁀𒀀𒉌𒊺𒂵
𒉪𒅅𒌺𒋫𒃶𒀀𒀭𒁉𒂂𒁕
𒅆𒂠𒁺𒀭𒃲𒂊𒉈
𒈩𒊕𒈨𒃴𒈠𒋗𒌌
𒌆𒃌𒋗𒍣𒀭𒈾𒃻
𒁲𒋻𒈾𒊑𒈤
𒃻𒍣𒃻𒈜𒆷𒋃𒋃
𒀭𒃣𒋤𒇽𒉎𒋼𒂷𒈾
𒀭𒆗𒁲𒈠𒆠𒋾𒁇𒆬
𒌓𒉆𒋾𒆷𒈤𒀀
𒉈𒌈𒃻𒊑𒀀
𒈗𒈬𒌫
𒀭𒊑𒅎𒀭𒌍
𒍑𒅤𒂵
𒉻𒀭𒈹𒁉𒈤𒀀
𒀊𒂊𒂗𒆤𒆠𒂠
𒈨𒄑𒄯𒋗𒌌𒉣𒆠𒂵
𒌑𒀀𒍣𒋀𒀊𒆠𒈠
𒂍𒌓𒁕𒉎𒋼𒂷
𒈗𒌓𒀕𒆠𒈠
𒀕𒆠𒉌𒋛𒅔𒆠
𒈗𒆠𒂗𒄀𒆠𒌵𒈨𒂗
𒌓𒀭𒎏𒋜𒀭𒈾
𒄘𒉈𒊒𒅅𒆷𒈬
𒋗𒈬𒂠𒉈𒅔𒋛𒀀
𒉆𒁉𒂠
𒀭𒎏𒋜𒀭𒈾𒈗𒈬𒌫
𒉆𒂵𒈨𒀊𒀝𒁕𒈬𒉈
𒂍𒌍𒁇𒍣𒁕
𒉆𒀭𒁉𒂠𒁺𒈠
𒆠𒆪𒊮𒄭𒂵𒈾
𒆠𒂖𒆷𒄷𒈬𒆕
𒄑𒆍𒈾
𒃶𒌌𒂍𒂊𒆤
𒌓𒋤𒁺𒂠
𒈬𒈬𒃶𒅎𒈪𒊬